ประชุมผู้ถือหุ้น 3 แบงก์ ไม่มีเรื่องตื่นเต้น
เทศกาลประชุมผู้ถือหุ้นเวียนมาถึงอีกปี เมื่อวานนี้มีการประชุมผู้ถือหุ้นธนาคารพาณิชย์พร้อมกันถึง 3 แห่ง
3 เม.ย. 2558

โดย...ทีมข่าวการเงินโพสต์ทูเดย์
เทศกาลประชุมผู้ถือหุ้นเวียนมาถึงอีกปี เมื่อวานนี้มีการประชุมผู้ถือหุ้นธนาคารพาณิชย์พร้อมกันถึง 3 แห่ง คือ ธนาคารไทยพาณิชย์ ธนาคารกสิกรไทย และธนาคารธนชาต โดยธนาคารที่ถูกจับตามองมากที่สุด คือ ธนาคารไทยพาณิชย์ เนื่องจากมีประเด็นสำคัญที่ผู้ถือหุ้นจะต้องสอบถามคือ กรณีการทุจริตในสถาบันเทคโนโลยีพระจอมเกล้าเจ้าคุณทหารลาดกระบัง (สจล.) 1,500 ล้านบาท และเหตุการณ์ไฟไหม้สำนักงานใหญ่ของธนาคาร ซึ่งคาดการณ์กันว่าจะทำให้กำไรในไตรมาสแรกของธนาคารลดลง
แต่เมื่อการประชุมเริ่มขึ้น การซักถามจากผู้ถือหุ้นไม่เข้มข้นอย่างที่คิดโดยเฉพาะคำถามถึงผลกระทบต่อกำไรที่ลดลง จากกรณี สจล. และไฟไหม้ธนาคาร อานันท์ ปันยารชุน นายกกรรมการ ตอบว่า ธนาคารมีกำไรสูงต่อเนื่องมาตลอดและปีที่ผ่านมามีกำไรสูงที่สุดในรอบ 5 ปี ส่วนไฟไหม้ธนาคารคาดว่า มีความเสียหายประมาณ 500 ล้านบาท แต่ก็มีประกันภัยไว้
สำหรับกรณีของ สจล. วิชิต สุรพงษ์ชัย ประธานเจ้าหน้าที่บริหาร ตอบผู้ถือหุ้นว่า คดีนี้อยู่ในมือของเจ้าหน้าที่แล้วก็ต้องดำเนินการไปตามกระบวนการยุติธรรม หากผิดวินัยธนาคารมีกลไกลงโทษอยู่แล้ว ส่วนการคืนเงินให้ สจล. 1,500 ล้านบาทนั้น เป็นการรับผิดชอบไปก่อน หากศาลตัดสินแล้วธนาคารไม่สร้างความเสียหาย สจล.ต้องคืนเงินพร้อมดอกเบี้ยให้ธนาคาร และความน่าเชื่อถือของธนาคารเป็นสิ่งสำคัญจำเป็นต้องไม่ทำให้เกิดผลกระทบต่อธนาคาร เงินจำนวนนี้บันทึกเป็น ค่าใช้จ่ายในงบไตรมาสแรก คาดว่าจะใช้ 2-3 ปีในการติดตามกลับมา
นอกจากนี้ ที่ประชุมอนุมัติให้แต่งตั้ง อาทิตย์ นันทวิทยา ดำรงตำแหน่งประธานเจ้าหน้าที่บริหารและรองประธานกรรมการบริหาร ญนน์ โภคทรัพย์ ดำรงตำแหน่งกรรมการผู้จัดการใหญ่ แทน กรรณิกา ชลิตอาภรณ์ ที่จะเป็นกรรมการเท่านั้น และที่ประชุมยังได้อนุมัติการจ่ายเงินปันผลในปี 2557 ในอัตราหุ้นละ 6 บาท
ด้านการประชุมผู้ถือหุ้นธนาคารธนชาต ได้อนุมัติให้ธนาคารไถ่ถอนหุ้นกู้คล้ายทุน (ไฮบริดบอนด์) จากบริษัท ทุนธนชาต (TCAP) และธนาคารสโกเทีย จากแคนาดา วงเงิน 7,130 ล้านบาท ที่ออกขายอายุ 10 ปีครึ่ง จ่ายดอกเบี้ย 6% คาดว่าจะขอไถ่ถอนก่อนกำหนดภายในปี 2558 ส่วนจะออกตราสารใหม่ในรูปแบบใดก็จะพิจารณาจากต้นทุนเป็นหลัก
นอกจากนี้ ได้อนุมัติจ่ายเงิน ปันผลปี 2557 ในอัตราหุ้นละ 1.60 บาท จ่ายงวดครึ่งปีแรกไปแล้ว หุ้นละ 1 บาท และจะแจกในรอบครึ่งปีหลังอีกหุ้นละ 60 สตางค์
ด้านการประชุมผู้ถือหุ้นธนาคารกสิกรไทย มีไฮไลต์ คือ สมชาย บุลสุข รองประธานกรรมการ ประธานกรรมการอิสระ ประธานกรรมการทรัพยากรบุคคลและกำหนดค่าตอบแทน แสดงความจำนงไม่ขอรับตำแหน่งทุกตำแหน่งในธนาคาร หลังหมดวาระวันที่ 2 เม.ย.นี้  จากที่ร่วมเป็นกรรมการมาตั้งแต่ปี 2537
ที่ประชุมเห็นชอบให้จ่ายเงิน ปันผลในอัตราหุ้นละ 4 บาท และเนื่องจากได้จ่ายปันผลระหว่างกาลไปแล้วเมื่อวันที่ 26 ก.ย. 2557 ในอัตราหุ้นละ 0.50 บาท จึงจะจ่ายปันผลงวดสุดท้ายอีกในอัตราหุ้นละ 3.50 บาท ในวันที่ 30 เม.ย. นี้ รวมจ่ายปันผลกว่า 9,573 ล้านบาท หรือ 22.51% ของกำไรสุทธิปี 2557
บัณฑูร ล่ำซำ ประธานกรรมการธนาคารกสิกรไทย ชี้แจงในที่ประชุมถึงแนวทางป้องกันการทุจริตภายในธนาคาร ว่า การป้องกันปัญหาทุจริตถือเป็นโจทย์ใหญ่ของทุกสถาบันการเงินที่จะต้องหาทางแก้ปัญหาอย่างไม่จบสิ้น เพราะเมื่อเป็นธุรกิจที่เกี่ยวข้องกับเงินจำนวนมากก็เป็นจุดล่อแหลมได้ ทุกธนาคารพยายามหาวิธีการป้องกันให้รัดกุม มีระบบที่รู้ทันความเคลื่อนไหว แต่คงไม่มีแนวทางใดที่จะป้องกันได้ 100%
สำหรับการดำรงเงินกองทุน เงินกองทุนขั้นที่ 1 อยู่ที่ 12% สูงกว่าเกณฑ์ที่ธนาคารแห่งประเทศไทย (ธปท.) กำหนดไว้มาก เนื่องจากภาวะเศรษฐกิจผันผวน และเมื่อเศรษฐกิจดีขึ้นและมีเสถียรภาพ ก็มีโอกาสที่จะผ่องถ่ายเงินกองทุนส่วนเกินออกมาในรูปของเงินปันผล
ด้านทิศทางธุรกิจธนาคารพาณิชย์จะเป็นไปในทิศทางเดียวกับภาพรวมเศรษฐกิจ ซึ่งการเติบโตของเศรษฐกิจไทยขณะนี้ยังมีการส่งออกขับเคลื่อนหลัก เมื่อการส่งออกยังไม่ฟื้นก็กระทบภาพรวม แต่เมื่อถึงเวลาเศรษฐกิจดีขึ้น สินเชื่อก็กลับมาเติบโตได้อีกครั้งหนึ่ง